钦定古今图书集成/明伦汇编/交谊典/第013卷 > 《答李秀才书》韩愈
## 钦定古今图书集成/明伦汇编/交谊典/第013卷 > 《答李秀才书》韩愈

愈白故友李观元宾，十年之前，示愈《别吴中故人》诗
六章，其首章则吾子也，盛有所称引。元宾行峻洁清，
其中狭隘，不能包容于寻常人，不肯苟有论说，因究
其所以，于是知吾子非庸众人。时吾子在吴中，其后
愈出在外，无因缘相见。元宾既殁，其文益可贵重。思
元宾而不见，见元宾之所与者，则如元宾焉。今者辱
“惠书及文章，观其姓名，元宾之声容，恍若相接。读其
文辞，见元宾之知人，交道之不污。甚矣，子之心有似
于吾元宾也。”子之言，以愈所为不违孔子，不以琢雕
为工，将相从于此。愈敢自爱其道而以辞让为事乎？
然愈之所志于古者，不惟其辞之好，好其道焉尔。读
吾子之辞而得其所用心，将复有深于是者与？吾子
乐之，况其外之文乎。